b"\n_START_ARTICLE_\nCup (enologia)\n_START_SECTION_\nPa\xc3\xads Valenci\xc3\xa0\n_START_PARAGRAPH_\nSolana de las Pilillas \xc3\xa9s un jaciment arqueol\xc3\xb2gic d'un assentament d'\xc3\xa8poca ib\xc3\xa8rica al Pa\xc3\xads Valenci\xc3\xa0 del segle V a.C., considerat com el centre productor de vi m\xc3\xa9s antic d'Espanya i declarat B\xc3\xa9 d'Inter\xc3\xa8s Cultural. Aquest jaciment t\xc3\xa9 sis cups excavats a la roca i dues piles a diferent nivell per produir vi. Els cups i les piles estan elaborats sobre grans blocs de pedra calc\xc3\xa0ria caiguts de les muntanyes. Se n'extreia el most del ra\xc3\xafm, que despr\xc3\xa9s de fermentar es convertia en vi.\n_START_SECTION_\nCultura popular al Pa\xc3\xads Valenci\xc3\xa0\n_START_PARAGRAPH_\nAl Pa\xc3\xads Valenci\xc3\xa0 \xc3\xa9s coneguda la can\xc3\xa7\xc3\xb3 Dansa del Trull d'Al Tall: Al comp\xc3\xa0s de la dansa, dansa del Trullvan els grans esclafant-se, soltant lo suc, baixa als peus, corre a xorros el suc vermell, baixa als peus, no \xc3\xa9s la for\xc3\xa7a del vi novell.\n_START_SECTION_\nCatalunya\n_START_PARAGRAPH_\nA Castell\xc3\xb3 d'Enc\xc3\xbas al Pallars Juss\xc3\xa0 elaboren vi amb trulls de pedra. Aquests cups eren utilitzats pels monjos hospitalers del segle XII que van habitar la zona. El vi fermenta totalment en cups de pedra. El ra\xc3\xafm es desrapa al celler i es transporta al cup (allunyat del celler), on el most es va transformant en vi._NEWLINE_Al Bages, fa m\xc3\xa9s de 100 anys, es van construir m\xc3\xa9s de 100 tines externes, fetes de pedra seca i a\xc3\xafllades amb cer\xc3\xa0mica vitrificada interiorment, per tal de poder explotar amb vinya zones allunyades de la casa. Actualment s'ha recuperat la producci\xc3\xb3._NEWLINE_Cal destacar-hi el cup de vi a l'interior de les edificacions annexes del Castell de Dusfort. En un nivell inferior al cos del cup, s'hi observen dues obertures circulars al paviment que podrien estar vinculades al cup. Tamb\xc3\xa9, a una masia del municipi d'Olius, El Vilar de Simosa, en la paret oest, hi ha un cup de vi, al que s'hi accedeix per una escala de pedra exterior._NEWLINE_Al municipi de Tor\xc3\xa0 a la comarca de la Segarra s'hi troben diversos exemples de cups. Possiblement la cisterna de la planta baixa de la masia El Soler de Puig-redon, sigui un cup reaprofitat. Dins del mateix municipi, a La Casanova de Puig-redon hi ha un cup de vi a una edificaci\xc3\xb3 que est\xc3\xa0 a un metre de la fa\xc3\xa7ana nord. I a la masia de Puigcernau, les estructures adjuntes a la fa\xc3\xa7ana nord, actualment una terrassa, s\xc3\xb3n les restes d'un trull de vi. Una curiosa estructura quadrada podria ser un cup a la masia Les Feixes de Puig-redon. Tamb\xc3\xa9 a la Segarra s'hi troba un cup de vi de gran bellesa, a uns 100 metres de la masia Pujol, al municipi de Torrefeta i Florejacs.\n_START_SECTION_\nArag\xc3\xb3\n_START_PARAGRAPH_\nTrull a Rigin, Comtat de Ribagor\xc3\xa7a, datat al segle XI, actualment Rin de la Carrasca, centre geogr\xc3\xa0fic de la Ribagor\xc3\xa7a aragonesa. Els habitants de Rin junt als de Pedruy, Carrasquero i El Camp van fundar La Pobla de Roda l'any 1276, per\xc3\xb2 havien de mantenindre els cultius (com la vinya i els cereals) de les antigues explotacions.\n_START_SECTION_\nAltres llocs de l'estat espanyol\n_START_PARAGRAPH_\nSan Vicente de la Sonsierra \xc3\xa9s un municipi de La Rioja a la comarca d'Haro que destaca pels petits cups on es trepitjava el ra\xc3\xafm i en alguns casos es premsava. El vi s'elaborava al costat de les vinyes. Els cups comptaven amb tres espais: en el m\xc3\xa9s gran es pressionava el ra\xc3\xafm amb els peus; en el segon reposaven les impureses i en el tercer es recollia el most._NEWLINE_El cup de la Penya del Castillar, al municipi de Fariza de la prov\xc3\xadncia de Zamora a la comunitat aut\xc3\xb2noma de Castella i Lle\xc3\xb3, \xc3\xa9s una cavitat inclinada i excavada a la roca. Els ra\xc3\xafms s'introdu\xc3\xafen per un forat i es trepitjaven. Despr\xc3\xa9s, el most anava per un canal fins a un trull m\xc3\xa9s petit, tamb\xc3\xa9 excavat a la pedra a un nivell inferior, on es recollia._NEWLINE_En la mateixa comunitat aut\xc3\xb2noma, a la prov\xc3\xadncia de Salamanca, en el municipi de San Esteban de la Sierra s'hi troben tamb\xc3\xa9 trulls de vi. S\xc3\xb3n petites cavitats en roca, unes estructures disperses pel camp per a l'elaboraci\xc3\xb3 del vi."